Сэмэн Тумат

**Тунал хаар үөрүүтэ**

*(Сэһэнтэн быһа тардыы)*

Сүр минньигэс сыт таныыбынан дьырылаан киирбитигэр уһукта биэрдим. Дьонум туран-олорон ырааппыттар, тигинэччи оттуллубут тимир ohox аана кыһыл сукуна буола кытарбыт. Соркуойдаммыт эт холумтаҥҥа ууруллубутунан буоллаҕына, биһиги турарбытын кэтэспиттэрэ быданнаабыт бадахтаах.

Сааскы күн сытыы сардаҥалара муус түннүк иэдэһиттэн тэйэн, кырса анньыллар чиэс маһыгар эйэҥнээн, дьирибинээн көстөллөр. Гриша эмиэ уһугунна. Бэҕэһээҥҥи айантан көһүйэ быһыытыйбыт киһи аҕыйахтык тыылламмахтаан ылла, ол кэннэ тура эккирээтэ. Аан чанчыгар ыйанан турар соннортон түбэһиэх санныбытыгар быраҕынаат, бокуойа суох таһырдьаны былдьастыбыт. Муора кылбаа маҥан иэнэ: «Сэмэнчик, тиийэн кэлбиккинэн!» — диэн мичээрдииргэ дылы.

Tүөhү сайа охсон киирэр сааскы салгын санааҕа балык, ньиэрпэ, туустаах уу сытынан салгыйарга дылы. Ити, дьиҥэ caнааҕa эрэ. Caнaaҕa эрэ. Хайыы-үйэ өлүү аһылыктарын сиэн бөҕөхсүйбүт ыттар сорохторо муора диэкиттэн сыт-сымар ылан олоотоһоллор, атыттара кэлин атахтарыгар олорон эрэ «быттаннаҕа» буолан илин атахтара биир кэм эйэҥэлэһэллэр, бууттарын хабыаланаллар, сорохторо буоллаҕына, көп түүлээх көҕүстэринэн тиэрэ түһэ сытан, сүр имигэстик имиллэҥнээн, хаар устун ыраахха диэри сурулаан тиийэллэр, ол кэннэ бокуойа суох тура эккирээн, күрдьүккэ күүстээх күөннэринэн сигэнэн, охторо сыһаллар. Оччоҕо хаар күдэҥэ кырса көп түүтүнүү үрэллэҥниир, сирэйи-xapaҕы саба тибэр. Доҕорбунаан ыраас хаарга мочоохтоһобут. Гриша, күүс-күдэх муҥутаан, умса садьыйталыыр. Аҕылаабытым күүһүттэн сүрэҕим көбөн, кулгааҕым тыаһа кус кынатыныы кyhyгypyyp, муора икки биһиги олорор арыыбыт икки биир кэм күөрчэх курдук өрө ытыллар... төбөм эргийэр... үлүскэн үөрүүттэн харахпын быһа симэбин.

* Доҕоор, Гриша, хаар ыллыыр! — диибин.
* Туох диигин? Хаар ыллыыр даа? Ол туох диэн ыллыыр буолар эбитий?
* Мин курдук сырдык, ыраас кэрэ буолуҥ диир.

Хаар ыллыыр!

Хаар ыллыыр!

Кырдьык даҕаны, хаар ыллыыр, ыллыыр буоллаҕына, туох эмэ ис хоһоонноох буолуохтаах... бээрэ эрэ... хаар туох туһунан ыллыыр? Суох, чахчы ыллыыр эбит, ону мин истэбин ээ. Оттон киһи истибитин барытын тылынан тиэрдэ охсубат... ити тапталлаах муоракам хаара аламай маҥан күнү уонна миигин айхаллыыр. Миигин эрэ буолуо дуо, баары барытын, хамсыыр харамайы, сол көстөр бөлкөй кумах арыылар кэтэх өттүлэригэр хаар эмиэ бу курдук ыллаан эрдэҕэ!

Арыы илин тумулун диэкиттэн аҕам оҕонньор мас чордонон иһэрэ көһүннэ. Бу дойдуга сайынын кэрийэ сылдьан уу аҕалбыт маһын биэрэккэ таһан, туруору харсыһыннары туруоран салгыҥҥа сайа оҕустардаххына эрэ, кыһынын оттуллар буола куурар. Oҕo аймах сайыҥҥы дьарыктарыттан биирдэстэрэ — оттор мас бэлэмнэниитэ буолар. Саха сирин соҕуруу оройуоннарын олохтоохторо от оттоон, cүөhү манаан, сир аһын хомуйан күөх сайыны атаарар эбит буоллахтарына, бу биһиги диэки оҕолор бултаһан, балык тууһуур сыахтарга улэлээн, соҕотуопкаҕа хопто, кус-хаас сымыытын хомуйан, оттор маһы бэлэмнэһэн сайыны атаараллар. Оттон айаны-сырыыны кыайан-хотон сылдьыһар өттүбүт холкуос уһук учаастактарынан Кындака, Моҕой, Бааччах, Саһыллаах үөстэрин устун дьоммутун кытта көсүһэ сылдьан паас – кырсаҕа сохсо — оҥоһуутугар эбэтэр өрөмүөнүгэр, ардыгар кыыл таба этин соҕотуопкалааһыҥҥа, кырса мэҥиэтин олохсутарга былааннаах үлэни толоробут.

\* \* \*

Мас... мастаах дойду... араас боруода мас, лабаалара суйданан кэлэн, муора модун баалынан кумахха быраҕыллаллара... «Бу хатыҥ, бу тэтиҥ, бу тиит, бу бэс, бу кыһыннары-сайыннары өрүүтүн күөх турар харыйа барахсан», — дии-дии, аҕам куолаһа тoҕo эрэ уларыйан ылара. Ол бэйэлээх силик-күөх мастара хаһан даҕаны биир лабаа үүммэтэҕин, биир сэбирдэх кинилэр модун күөннэригэр күйгүөрэ хамсаабатаҕын курдук дьып-дьылыгырас, суп-сулугур буолаллара.

Мин киинэҕэ, аатырбыт худуоһунньуктар хартыыналарын көрө-көрө, олустук ымсыырарым, хаарыаны саатар биирдэ оннук тыа быыһыгар сылдьан көрбүт, оонньоон-көрүлээн ылбыт киһи баар ини дии саныырым. Ол үтүөкэн айгыр-силик бэйэлэрэ бу быраҕыллан сыталлара буолуо дуо, ама? Муора, киэҥ далай эбэккэм, тoҕo, туох буруйдарын иһин, бу курдук муҥнаталыыгыный, тoҕo? — диэн үгүстүк ыйытар саҥабын орулуос дохсун долгуттар онно тута мэҥиэстэн иһэллэрэ.

\*\*\*

Дьиэҕэ киирээппин кытта кыра быраатым Тоотук сүүрэн кэлэн, тобукпун кууһа түстэ, ону кэтэҕиттэн имэрийэн баран «сыып» гына сыллаан ылбыппар, сөрү-сөп буолан кэтэҕириинорон диэки сүүрэн тооторуйа турда. Оттон «быйылгы киһи», кыра быраатым Орто дойдуга баарын даҕаны билбэттии утуйарыттан өрүү соло булбат, «үчүгэйдээбит» суутун уларытталлар эрэ, ньим баран хаалар идэлээх эбит.

Aҕaм үгэһинэн тоҥ балык кыһан кырылатта. Чап-чараастык кыһыллыбыт хатыыс өрөҕөтө, тиит мас үөһүн кур­дук, кэрэлэнэн, араҥастыйан көһүннэ.

— Бу oҕoлopбop, эһиэхэ анаан хаһааммыт күһүҥҥү хатыыһым. Саха дьоно биһиги суолталаах күҥҥэ-дьылга тумулук туттунар аһы-үөлү уурунарбытын сөбүлүүбүт, — диэтэ аҕам хатыыһын кыһа туран.

* Онто да суох оҕом дьиэтин аһын-үөлүн аҕыннаҕа буолуо, — ийэм сылаас хараҕынан имэрийэ көрдө. Холумтаҥҥа сыпсынан чох тардан, уотун күүһүрдэн биэрдэ.

Аһыы олорон ийэлээх аҕам мантан саас ким тугунан дьарыктаныахтааҕын, күн-дьыл туругун туһунан быһыта-орута кэпсэттилэр.

* Былырыыҥҥытааҕар быйыл балыгар, көтөрүгэр үчүгэй буолуох майгыннаах. Доҕоор, Аана, туллук хайа даҕаны сыллааҕар быйыл эрдэ кэллэ. Үксэ сыыр быарыгар, быллаардарга уйаламмытынан сылыктаатахха, улахан тыала-буурҕата суох саас буолар чинчилээх. Ол барахсаттар көтөн күүгүнэтэн кэлиэхтэрэ турдаҕа. Онон, оҕолоор, күл ыһыыта, мончуук оҥостуута, илим таҥыыта – үлэ элбэх... Туох барыта эрэйэ суох бэлэминэн кэлэн биэриэ суоҕа, чэ ону бэйэҕит билэн-көрөн иһиэххит...
* Оннук... оннук... үөрэх оҕолоро ахтылҕаннарын таһаара таарыччы оонньуу-күлэ түһэргит туһугар эмиэ наадалаах суол этэ, — диэтэ ийэм. Ол кэннэ, илиилэригэр ньуоскалары тутан олорон, Тоотук диэки ыйда. — Бу кыра быраатын - сылы сыллаан киһини ахсааннаахтык көрөр, кыратык сэргэхсийэн ылаахтыа этэ буоллаҕа. Ону убай киһи быһыытынан көрөн- истэн, бэйэҕин кытта бачча киһини илдьэ сырыттаҕыҥ дии.

Аһаан бүтээт, биһиги өс киирбэх үһүөн таһырдьа суксуруһан таҕыстыбыт. Хаар күүлэ ойоҕоһугар сыһыары тутуллубут «xocпoҕy» aha баттаан, били, мин «баайым» — оонньуурдарым ууруллубут сирин өҥөйөн көрдүбүт. Онно Kүһүҥҥү буур кыыл, уктээнэ, абалахаан муостара кырыанан бүрүллэн «хоспох» биир өттүгэр туруору өйөнүллэн тураллара. Олор уҥа өттүлэригэр, карабин ботуруона угулла сылдьыбыт дьааһыгар, туох эрэ apaҕac баара көстөрө.

* Бу туохтарый, муорса аһыыта эбит дуу? Тугун баҕас элбэҕэй! — Гриша сөхпүт саҥата иһилиннэ.

- Аһыы баар соҕус. Доҕорбор эйиэхэ күһүн төннөрбүт саҕана бэлэхтиэм, балартан биир талбыт «снайперскайгын» илдьэ бараар, сөп дуо? Бэлэхтиэҕим.

Дойду сиргэ үөскээбит оҕолор мохсуо бырахса оонньуур анал мастаах эбит буоллахтарына, биһиги манна оннук учугэй чиргэл маһы була охсубат дьон быһыытынан, муорса аһыытынан мохсуо бырахсабыт. Онуоха муос эрэ буоллун да барытын түбэһиэх туһаммаккын. Оҕо муорса аһыыта эрэ барар, бу олус уһуна суох, чэпчэки буолан, тутарга-хабарга олус табыгастаах, бөҕө-таҕа. Илин өттө суру-суптугур, төрдүн диэкинэн сыыйа соноон иһэр, aп-apaҕac дьүһүннээх, бэртээхэй диэн бэйэлээх чыҥкынас муос буолар. Биһиги диэки ким он­нук элбэх муостаах — кэпсэлгэ киирэр, дэриэбинэ оҕолоругар үгүстэригэр үс, муҥутаан элбээтэҕинэ биэс-алта оннук муостаахтар. Ол иһин улаханнык ытыктаан «снайперскай» диэн ааттааччыбыт. Доҕорум Гриша даҕаны бэлэхтиэх буолбуппун улаханнык үөрэ иһиттэ.

* Бу буурчай муоһа эбит дии. Миэхэ аҕам төрөөбүт күммэр биир маннык муоһу бэлэхтээбитэ баар. Элбэх да кыылы сиэбит эбиккит, — доҕорум сөҕөн саҥа аллайда.
* Элбэх... элбэх... Өссө дьиэ үрдүгэр кыра муойкаалар муостара баар буолуохтаахтар... Ону түһэртиэх эрэ... оонньуохпут этэ буоллаҕа, — диибин.

Кыыл муоһа! Кыыл таба! Оо, айылҕа! Кэрэтик, мындырдык даҕаны айар эбит бу кыыл таба муоһун! Омос көрдөххүнэ, биир кэм ап-адаархай. Ол эрээри үчүгэйдик сыныйан көрдөххүнэ, кыыл таба муоһа бэйэтэ — поэзия! Поэзия! Бу муос хас биир салбаҕа уратылаах, туспалаах, бэйэтин иһигэр кистэлэҥнэрдээх. Ону мин кырдьаҕас доҕорбуттан, хоһуун булчуттан Кырсалаахтан истэн турардаахпын. Онуоха эрэ өйдөөбүтүм бу күннэтэ көрөр кырдьаҕаһым xapaҕa мындыра, тыла-өһө ырааһа, өйүн-санаатын дьүһүлгэнэ төрөөбүт-үөскээбит киэҥ кэҥкэмэ туундаратын кытта хайдах курдук уруулуу дьүөрэлэһэрин, барыны бары олус хомоҕойдук, уйаннык ылынарын.

Кыыл таба! Кырсалаах оҕонньор этэринэн буоллаҕына, кыыл таба күһүнүн уойбут кэмигэр күүһүргээн, ардыгар тыһы табаны былдьаһан хабыр охсуһууга киириэн иннинэ сүрдээҕин оҥостор эбит. Ап-адаархай муостарын хардарыта сүр имигэстик хамсанан хайыр таас быыһыгар кыбытан талбытынан иэҕэр, хас лабаатын aaҕa кумахха, тааска сытыылыыр үгэстээх. «Атырдьаҕа» уонна «тоһуйара» диэн сүүһүн ортотунан баар хараҕын-көһүн көмүскүүр лабаатын ордук кичэйэр үhү. Улахан күүһэ «далайарыгар» баар буо­лар дииллэр, ол курдук муос кэлим сабарайа ааттанар. Онон ханнык да бэйэлээх аарыма бууру кытта күөн көрсөр, күрэс былдьаһар кыахтаах, биирдиилээн бөрөҕө, ыкка кыыл таба бэриммэт үhү.

Биир сайын устата үүнэ охсон ситэр муос диэтэххэ, барахсан кэрэ муос диэтэҕиҥ. Аҥааттар улахан буураттар харах-көс, истэр кулгаах, харабыл оҥостор эдэр кыыл таба батыһыннарыылаах буолаллар. Материктан муора арыыларыгар киирэр кэмнэригэр оннук сүдү буураттар үөрдэрин кэнниттэн аа-дьуо адаарыһан иһэр буолаллар.

Барахсаттар тамалаһан, туйахтара лачырҕаан, муостара адаарыһан бүтүн үөр таба үөрүнэн ууга күр гына түһэн, күргүөмүнэн туораан иһэллэрэ керүөххэ үчүгэйэ сүрдээх буолар. Туоруур сирдэрин икки арда быһа холоон эттэххэ — биир-икки көс. Муора биир кэм мэндээрэр кэтит иэнин ол айылҕа кыыллара барахсаттар оломун булан оһоло-дэҥэ суох туорууллара биһигини сөхтөрөрө. Туоруур кэмнэригэр тугуттарын ортолоругар уктан, улахан табалар икки ардыларыгар кыбытан, күүстээх күөннэринэн үтэйэн иһэр буолар этилэр.

Ол кэмҥэ кинигэттэн aaҕap, киинэттэн көрөр көлүүр табалаах норуоттарга ымсыыра саныыгын, итинник кэрэ бэйэлээхтэри миинэр миҥэ, көлүнэр көлө оҥостон бурҕачыта көтүтэн эрдэхтэрэ. Оо, туундара туллуктарын тыыннаах бэйэлэрин мөҥүөн арҕастарыттан тайанан, лаҥкырдыыр лабааларыттан тутан көрбүт, мун-саатар биирдэ миинэн тыал курдук көтүтэ сүүрдүбүт киһи баар ини! Таба туһунан санаатаргын эрэ, саха норуодунай поэта Эллэй суруйбут хоһооно ырыа буолан — туундара ыллыыр ырыата кутуллан кэлэр, ону кытта ылласпыккын бэйэҥ даҕаны билбэккэ хаалаҕын.

Тап-тап табыйан

Табакам айаннаа!

Хомурахтаах дойдум туналыйар туллуктара — кыыл табалар, туундара кэтит киэлитин былаһын тухары көҥүл күөмчүлээҥ, төрөөҥ-yyhaaҥ!

Онтон биһиэхэ, ыт көлөлөөх дьоҥҥо, эмиэ кимнээх эрэ ымсыыран эрдэхтэрэ дии. Ыт - киһи доҕоро. Итини ким барыта сүр кэбэҕэстик этэ oxcyoҕa. Инньэ диир дьон сорохторо дьиэҕэ-уокка ыты киэргэл курдук тутан иитэллэр.

Эйэлээх олох бүгүҥҥүтүн, саргылаах сарсыҥҥытын кыраныыссаҕа, пограничнай заставаларга ыт маныыр, кыраныыссалары кэһээччилэри ир суолларын ирдээн, тоҥ суолларын тордоон туран, күөйэн-хаайан тутарга көмөлөһөр.

Итинтэн сиэттэрэн, улахан ытыктабылынан биһиги диэки ыт киһи доҕоро дииллэр. Кырдьыга даҕаны, оннук. Булка сырыт, айаҥҥа аттан — тула көрөрүҥ ытыҥ буолар. Ытыҥ майгыта-сигилитэ хайдаҕыттан булдуҥ-алдыҥ, сырыыҥ-айаныҥ тутулуктаах. Биһиги булчуттарбыт кыайыыларын-хотууларын кэпсииллэригэр бастатан туран ыттарын өҥөтүн тумулук туттааччылар. Ардыгар сир-дойду сиксигэ хамсыыр улахан буурҕаларыгар илини-арҕааны араарбат буола мунан хаалар түбэлтэлэригэр, хаһан даҕаны ыгылыйан, уолуйан ыты кырбаабаттар, ыкпаттар.

Булчуттар баран иһэр тосхоллорун сүтэрдэхтэринэ, бастыҥ ыты (бэриэтчик) сыарҕаттан босхолоон, кыратык туох баарынан өл хаптаран баран, эйэргээн, таптаан туран ааттаһаллар-көрдөһөллөр. Оччоҕуна бэриэтчик ыт барахсан сыарҕа иннигэр киирэн, силлиэни-буурҕаны аннынан иннин диэки дьулуруйар, оттон отой мунааран хааллаҕына, икки кэлин атаҕар олорон эрэ сыт ылан олоотуур, ойдом ханна эмэ чугас баран кэлэр, өйүн-төйүн булунардыы чочумча икки кэ­лин атахтарыгар олоро түһэр, ол кэннэ айанын эмиэ салгыыр. Маннык кэмҥэ киниэхэ бүк бэриниллиэхтээх. Быыһаатаҕына кини эрэ быыһыыр, бүтүн олоххун улуйар-кэлийэр, силлиэрэ будуллар буурҕа энэлгэниттэн мүччү харбатан үpүҥ тыыҥҥын өллүйэн өрүһүйүөн сөп.

Биһиги диэки бастыҥ үчүгэй ыттаах киһи тыалга-буурҕаҕa мунар тубэлтэтигэр дьон-сэргэ, дьиэ кэргэн эрэх-турах санааччы: «Ыта үчүгэй ыт, булан кэлэллэр ини», — диэн буолар. Муммут киһи төһө кыалларынан тура-хаама сылдьыахтаах.

Ыт барахсан — киһи олоҕун эрэллээх аргыһа. Арай аһыылаах кырдьаҕаһы кытта сирэй-сирэйгэ көрсүһэ түстэххинэ, кыл түгэнэ быһаарар түбэлтэтигэр, ыттарыҥ өpүһүйэллэр эбээт. Биһиги диэки ытынан кыыл таба үөрүн эриттэрэн, сыарҕа үрдүттэн саанан бултууллар. Ким бултаан кэлбит кыылын этин бүтүн бөһүөлэк дьонун матарбакка үллэрэр үгэстээх, ол сорук үксүгэр биһиэхэ, оҕо аймахха, сүктэриллээччи.

Кыһыҥҥы күн Саһыллаахха олордохпутуна аҕам бурдук, килиэп тиэнэ бар дым диэн Торопуунускайдаабыта. Yc-түөрт хонугунан эргиллиэх буолбута. Хайа күн кини ааны сабаатын кытта кыһыҥҥы халлаан киэбэ алдьанан, өҥө-дьүһүнэ уларыйан барбыта. Бастаан сири кырсынан сирилэччи үрэр тыал түспүтэ, онтон улам-улам күүһүрэн, хаары өрүкүтэн, устунан сир-дойду былаанын көрдөрбөт силлиэ өрө ытыллан турбута, хас да хонуктаах улахан буурҕа буолуохтааҕа биллэн барбыта.

— Бүгүн-сарсын тохтуу түһэн баран, барыа эбиккин диэн этэ сатаабытым ээ. Бу сордоох ханна тиийэн быстарар буолла, — ийэм эмиэ даҕаны аһынар, эмиэ даҕаны мөҕүттэр быһыынан бастакынан тыл көтөхпүтэ.

— Суолдьут — үчүгэй, өйдөөх ыт. Хайдах эмэ булан кэлээ инилэр, — диэбитим санаабын бөҕөргөтүнэн.

Таһырдьа буурҕа силлиэрэр тыаһа киһи уйулҕатын хамсатыах айылаах араастаан улуйар-кэлийэр. Оһохпут турбатын сибилигин аҕай туура охсон барыахтыы сабаталыыр, уот төлөнүн төттөрү охсор. Маннык буурҕаҕа өр кэмҥэ таһырдьа быкпакка эрэ хаар күүлэҕэр хаһааммыт аскыттан-үөлгүттэн, муускуттан-маскыттан сэлбинэн абыранаҕын. Бэлэмэ суох буоллаххына, иэдээн. Оттор маскын кэмчилэнэҕин, буурҕа астарын кэтэһэн, күнүн чээрэтин барыыгын, утуйар мээрик буолан тахсаҕын. Уку-сакы олохтонон хаалаҕын. Туох эмэ алдьархай тахсыбатар, ким ханна буурҕаҕа быстаран өлбүтүн эбэтэр отой сүтэн хаалбытын истибэтэрбин ханнык диэн санаалаах буолаҕын, буурҕа тыаһыттан өлө сылайан, утуйдаххына эрэ умнан ылаҕын.

Аҕабытын кэтэспиппит төрдүс күнүгэр бу киһи муннаҕа диэн түмүккэ кэлбиппит. Тыллаан, дьоҥҥо иһитиннэриэхпит иһин, бөһүөлэк мантан алта көс сиргэ баар. Биһиги кэннэ бу дойдута ыал суох, хайыахпыт буоллаҕай, бүтэйдии кэтэһэргэ эрэ тиийдэхпит дии. Ийэм санаарҕаабытын биллэримээри ырыа ыллыыр, миигин аралдьытан араас остуоруйалары кэпсиир. Кыһалҕалаах кэмҥэ кыһыҥҥы кылгас күн бүтэн биэрбэтин көрүөҥ этэ. Биир сарсыарда, буурҕа тыаһа намырыйа быһыытыйбытын билэн, алтыс хонукпутугар, ийэбинээн иккиэн сыккырыыр тыына эрэ ордубут киһи кэлэн, ааны кыайан хаһынан киирбэккэ быстарыаҕа диэн, тибии бүтэйдии тибэн кэбиспит хаар күүлэбит аанын бэрт өр сыралаһан хастыбыт, уу чаккырас буола тириттибит. Киһи кэллэҕинэ үрэн биллэрдин диэн, «дьиэ иччитин» — ыт оҕолоохпутун хаар күүлэ аанын чанчыгар баайан олохтоотубут.

Алгыс курдук, ол күн киэһэтигэр, буурҕа астаатын кытта, аҕабыт муҥнаах бүтүннүү кырыа, сирэйэ-хараҕа дьүүлэ биллибэт муус кыаһаан буолан баран, бу киирэн кэлээхтээбитэ. Оо, онно үөрбүппүт эриэхсит! Аҕам... аҕам айаннаатаҕын күн тиийэн баран, биһигини буурҕа кэмигэр аймана олоруохтара, бурдуга суох хаалбыттара диэн төһө эмэ дьон буурҕа астыар диэри тохтоон эр диэбиттэрин истибэккэ кэлэбин диэн мунан, муҥ бөҕөнү көрсүбүт. Баҕардар, тоҥон эҥин-дьүһүн буоллахпына, айан дьоно сылыктаан булан унуохпун туттуннар дии санаан, күөл киллэм мyyhyгap, ханна үрдэл сир баарыгар таба тайаннаҕына (сорох сиргэ хаар тохтооччута суох) биирдии бухааҥка килиэби хаарга анньан испит, бу дойдуга муммут киһи хайаан даҕаны туох эмэ бэлиэни хаалларарга кыһалла сатыахтаах, оччотугар кэлин көрдүүр дьоҥҥо булалларыгар көмөлөөх.

Бу эрэйдээҕиҥ алта күн устата биирдэ сылаас чэйи испэккэ, биир хахха сири булбакка охтубат, сытынан кэбиспэт мөккүөрүн тутуһан буурҕа тыйыс эриирин сүрэҕин сылааһынан, санаатын күүһүнэн тулуйбут. Улаханнык хоргуйбутун биллэҕинэ тохтуу туһэн сыарҕатын чуумун сүөрүнэн тоҥ ки- лиэби үлтү сынньан сиир, утаҕын мууһу көйөн хардырҕаччы ыстаан аһарынар, ыттарыгар эмиэ килиэп бэрсэн, хаптарбыта буолан албынныыр эбит. Ол кэннэ барбыттарын курдук бара, дьүккүйбүттэрин курдук дьүккүйэ тураллар үhү. Ити кур­дук киһилиин, ыттыын тыыннаах хаалар иһин охсуһаллара.

Манна биһиги диэки, ыт киһилиин дьылҕа быһыытынан тэҥҥэ буһар-хатар. Үтүөкэн ыт олоххун толуйар, өлгөм булду-аһы тэбэн биэрэр. Ол иһин ыты хаһан даҕаны атыыласпаттар, көннөрү ылсаллар-бэрсэллэр, үчүгэй бастыҥ ыт хан­нык даҕаны харчыга атыылаһыллыбат күндү.

Ол бэйэлээхтэрим, ыттарым барахсаттар, үөрэн-көтөн эккэлии сылдьан ардыгар түҥнэри көтөн кэбиһэллэрэ, көп түүлэринэн иэдэскэ сигэнэн ылаллара өйгө-сүрэххэ, саныахха үчүгэйэ сүрдээх!

* Доҕоор, Сэмэнчик, бу чөмөх муостары сорох өттун хоспоххо киллэрдэххэ хайдах буолуой? — доҕорум саҥата дьиэ үрдүттэн чугдаарар.
* Син. Син этэ, — диибин онуоха хардаран.

Биһиги ол күн ыкса киэһээҥҥэ диэри «кыылдьыттар» буо­ла оонньообуппут. Буур, буурчай, абалахаан, үктээнэ, муойкаа кыыл бөҕөнү охтордубут... Ол аата кыыл таба муоһун саастарынан саамай улаханыттан буур өттүттэн саҕалаан, хаарга батарыта анньабыт уонна олору «бултаатаҕа» буолан, быарбытынан сынан кэлэн, муорса аһыытынан быраҕан «охтортуубут».

Урут бөһүөлэккэ олорор эрдэхпитинэ, оҕолор тумсэн оннук оонньоотохторуна, ийэлэрбит: «Хотуок, apaaha, дьоммут бултуйар буоллулар ээ», — дэһэн үөрсээччилэр. Кырдьыга даҕаны, алгыс курдук аҕаларбыт өлгөм бултаах төннөөччүлэр. Үөрүү-көтүү бөҕө буолааччы, оннук дьоро киэһэлэргэ оҕо аймах тимир ohox тула мустан эт саллан тото-хана сиирбит.

Дьиэ иһин сибиэһэй эт сыта тунуйара. Булчут дьиэ кэргэн олоҕо ол курдук уратылардаах эбит этэ. Үтүллүбүт эт сыта...

Доҕотторум... доҕотторум кэлэрбэр «снайперскай» муоста булаар диэн үлэспиттэрэ.

Бээрэ, ол туһунан билиҥҥиттэн толкуйдаатахха табыллыыһы. Ити санаа миигин бүгүҥҥү бу муора арыытааҕы олохпор эргилиннэрбитэ...

Киэһэ былырыыҥҥы эриэн түөс хаас лапсалаах миинин иһэ олордохпутуна:

* Оҕолоор, бүгүн сөбүн ахтылҕаҥҥытын таһаара түстүгүт ээ, быһыыта. Ол сөп. Чэ, аны оонньуургут уурайан сааскы, сайыҥҥы булка бэлэмнэнэр түбүккэ кыттаргыт наада. Соҕотох буолан туохпар даҕаны тиийиммэппин. Оҥочо ханаппаакыланыыта, тыыны сымалалааһын, мончуук оҥостуута: түбүкпүт элбэх, — диэтэ аҕам кыһаллыбыт киһи киэбин ылынан олорон.

Ийэм диэки кылап гынан көрөн ылла, кулум аллайда. Аа-дьуо ньилбэгиттэн тардыстан туран холумтаҥҥа тиийдэ, удьурхай хамсатыгар табаах уурунан тарта. Ол кэннэ ыттарын киэһээҥҥи аһылыга бэлэмнэммит биэдэрэтин туппутунан, aahaн иһэн бэргэһэтин харбаан ылаат, таһырдьа таҕыста. Хоргуна халылдьыйа сылдьар муорса сыалаах бурдук xaahытын сыта дьиэ боруогар тиийэн иҥнэн хаалбыкка дылы. Таһырдьа аҕам оҕонньор итии хааһыга хаар кутан сургутуор тиийбэккэ ыттар барахсаттар аһыы охсоору ыйылаһаллара иһиллэр. Ити аата туундараҕа киэһэ кэллэҕэ. Сааскы киэһэ.